MUSIBLA 180

Kaixo entzule! **MICE** da Miren Narbaizaren bakarkako proiektua, bertan zabaltzen ditu bere lirika eta soinuak. *Lautada* da bere azken diskoaren izena, baina ez da, inondik ere laua. Oso disko anitza da, tentsioa eta baretasun, erdiz erdi. Hurrengo musikaria **Adrian Perez** izango da. Donosti Sound deitu zen mugimendu horretan parte hartu zuen Mogollón taldearekin. Gero Mal de Ojo taldea sortu zuen. Ukitu duen guztia interesgarri bilakatu du. Orain, bakarka, *Lasai Ederrean* disko ederrarekin dator. Istorio apurtuak eta paisaia lausoak. Azken saioetan **OGI** musikariaren *Monologues* diskoa ari gara aletzen, estreinako diskoa. Disko biribila iruditzen zait, funk, soul, pop… denetatik pixkat OGIk jartzen dion pertsonalitatearekin. Aurrera doa gure ordua, eta Baionatik ekarri ditugu **Orbel** taldeko lagunok, post-rock dotore eta iradokigarria ekartzen dute. Oso interesgarria. Txomin Larronde musikariak **Txo** ezizenez aurkezten du bere musika. Azken diskoa *Eklektrikoak* du izena eta oso ondo landutako abesti sorta ederra bildu du bertan. Eta bukatzeko **Tree River** taldearen baikortasuna. Euren *Time Being* diskotik bi abesti distiratsu aukeratu ditugu. Ondo izan!!